Diari Oficial de la Generalitat Valenciana


Sumari del DOGV 3704, del 08-03-2000 (2000/1680)

RESOLUCIÓ de 2 de març de 2000, del secretari general de la Presidència de la Generalitat Valenciana, per la qual es regula la concessió d'ajudes institucionals a activitats de tipus lúdic, cultural, festiu o artístic de tradició arrelada en els costums del poble valencià, referents a les fogueres alacantines de Sant Joan.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3704

Data del DOGV
:   08-03-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1680


Data del document
:   02-03-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * Alacant
    * ajuda pública
    * suport econòmic
    * cultura popular

RESOLUCIÓ de 2 de març de 2000, del secretari general de la Presidència de la Generalitat Valenciana, per la qual es regula la concessió d'ajudes institucionals a activitats de tipus lúdic, cultural, festiu o artístic de tradició arrelada en els costums del poble valencià, referents a les fogueres alacantines de Sant Joan. [2000/F1680]
  
Els pressupostos de la Generalitat Valenciana per a 2000, en la línia 406/000/00, programa 112.40, Direcció General de Relacions Externes, preveuen la concessió genèrica d'ajudes, per un import màxim i global de cinc milions de pessetes (5.000.000 PTA), a persones físiques o jurídiques amb motiu de la realització d'activitats de tipus lúdic, cultural, festiu o artístic de tradició arrelada en els costums del poble valencià.
  
Així mateix, es disposa que la regulació de la seua concessió serà establerta per resolució de la Secretaria General.
  
La celebració de les tradicionals fogueres alacantines, amb motiu de la festivitat de Sant Joan Baptista, és una de les activitats que amb major singularitat reflecteixen i projecten el peculiar tarannà i cultura del poble de la nostra Comunitat, així com el seu sentir lúdic i artístic.
  
La Comissió Gerent de les Fogueres és l'organisme al qual, entre altres, competeix atorgar els distints premis i guardons previstos per a les diferents categories de fogueres que anualment es construeixen i planten als carrers i barris de la ciutat d'Alacant amb motiu de les festes de Sant Joan.
  
La Presidència de la Generalitat Valenciana desitja contribuir al major lluïment i consolidació de les tradicionals fogueres amb l'atorgament d'un premi a l'artista autor de la foguera guanyadora del primer premi de totes les categories en la seua edició de 2000, com tradicionalment ha fet en anys anteriors, i un altre a la corresponent comissió.
  
La designació de la foguera guanyadora del premi de referència competeix a la Comissió Gestora de les Fogueres.
  
En virtut del Decret 13/1999, de 30 de juliol, del president de la Generalitat Valenciana, pel qual s'assignen competències a la Presidència, i en l'article 3 es delega el secretari general per a l'exercici de les facultats ordinàries en matèria de contractació administrativa i disposició de la despesa, dins els límits legals i pressupostaris, resolc:
  
Establir les bases per a la concessió, per part de la Generalitat Valenciana, dels premis President de la Generalitat Valenciana a la comissió i a l'artista autor de la foguera guanyadora del primer premi de totes les categories en les festes de Sant Joan d'Alacant, en l'edició de 2000.
  
Primera
  
La Generalitat Valenciana atorgarà els premis President de la Generalitat Valenciana a la comissió i a l'artista autor de la foguera guanyadora del primer premi de totes les categories en les festes de Sant Joan d'Alacant, edició de 2000.
  
L'artista autor rebrà, com a premi, la quantitat líquida d'un milió de pessetes (1.000.000 PTA) una vegada deduïts, si fa el cas, els pertinents impostos o retencions d'aplicació. En el supòsit que siguen diverses persones físiques els autors, l'import es dividirà per parts iguals per a cadascun d'ells.
  
La comissió de la foguera guanyadora corresponent rebrà tres-centes mil pessetes (300.000 PTA) com a premi.
  
Segona
  
La designació de la foguera guanyadora del primer premi de totes les categories de les festes de Sant Joan en l'edició de 2000 competeix, en l'ús de les seues atribucions, a la Comissió Gestora de les Fogueres.
  
Tercera
  
La Comissió Gestora de les Fogueres notificarà, amb la major brevetat possible, a la Secretaria General de la Presidència de la Generalitat Valenciana, quina ha estat la foguera guanyadora del primer premi de totes les categories en l'edició de les festes de Sant Joan d'Alacant 2000 i l'autor o autors d'aquesta.
  
Aquesta comunicació s'efectuarà mitjançant la tramesa del document que, d'acord amb la seua norma interna de funcionament, es dispose com a propi per a tal designació.
  
Quarta
  
Una vegada identificats els guanyadors dels premis a què es refereix la base primera, la Secretaria General de la Presidència emetrà la resolució nominativa de concessió en favor seu.
  
Cinquena
  
La Secretaria General de la Presidència de la Generalitat Valenciana requerirà, tant a l'artista autor com a la comissió foguera guanyadora del premi esmentat, perquè, en compliment de la normativa pressupostària i de concessió d'ajudes i de subvencions vigent, aporten els documents necessaris per a lliurar el premi a favor seu, molt especialment aquells que els acrediten, respectivament, de trobar-se al corrent de les obligacions fiscals i davant la Seguretat Social, així com si s'han obtingut altres ajudes o subvencions d'administracions o ens públics distints a la Presidència de la Generalitat Valenciana per a la mateixa finalitat objecte de col·laboració econòmica per part d'aquesta darrera als efectes que preveu l'article 47, punt 4, apartat b), del Text Refós de la Llei d'Hisenda Pública de la Generalitat Valenciana, en la redacció que hi dóna l'article 20 de la Llei 14/1997, de 29 de desembre, de la Generalitat Valenciana, de Mesures de Gestió Administrativa i Financera i d'Organització de la Generalitat Valenciana, en relació amb l'article 47, punt 8, del Text Refós de la Llei d'Hisenda Pública de la Generalitat Valenciana.
  
Sisena
  
Després dels tràmits administratius i pressupostaris d'obligat compliment, la Presidència farà efectiu l'import del Premi President de la Generalitat Valenciana en favor dels seus respectius titulars en les quanties disposades en la base primera.
  
València, 2 de març de 2000.- El secretari general de la Presidència: Vicente Gomis Cerdán.